b'\n_START_ARTICLE_\nPasaulio regbio \xc4\x8dempionatas\n_START_SECTION_\nIstorija\n_START_PARAGRAPH_\nMintis surengti pasaulio regbio \xc4\x8dempionat\xc4\x85 Tarptautin\xc4\x97 regbio futbolo tarybai (IRFB) buvo pasi\xc5\xablyta dar \xc5\xa1e\xc5\xa1tajame de\xc5\xa1imtmetyje, bet d\xc4\x97l grie\xc5\xbetai m\xc4\x97g\xc4\x97ji\xc5\xa1ko po\xc5\xbei\xc5\xabrio \xc4\xaf sport\xc4\x85 jos buvo atsisakyta. Galiausiai devintajame de\xc5\xa1imtmetyje labiau komercializuotos Australijos regbio s\xc4\x85junga ir Naujosios Zelandijos regbio s\xc4\x85junga pasisi\xc5\xabl\xc4\x97 nepriklausomai surengti pasaulio \xc4\x8dempionat\xc4\x85. IRFB, netur\xc4\x97dama kur trauktis, sutiko \xc5\xa1\xc4\xaf klausim\xc4\x85 nagrin\xc4\x97ti vie\xc5\xa1ai. Australija, Naujoji Zelandija ir Pranc\xc5\xabzija nuo pat prad\xc5\xbei\xc5\xb3 labai palaik\xc4\x97 iniciatyv\xc4\x85. Piet\xc5\xb3 Afrikos Respublika, nors ir \xc5\xbeinodama, kad d\xc4\x97l apartheido jai nebus leista dalyvauti, IRFB valdyboje taip pat balsavo u\xc5\xbe pasi\xc5\xablym\xc4\x85. To u\xc5\xbeteko, kad id\xc4\x97ja neb\xc5\xabt\xc5\xb3 atmesta. Iki pakartotinio balsavimo buvo palenkti po vien\xc4\x85 Anglijos ir Velso atstov\xc4\x85 ir pasaulio regbio \xc4\x8dempionatui buvo pritarta 10 bals\xc5\xb3 prie\xc5\xa1 6._NEWLINE_Pirmasis pasaulio regbio \xc4\x8dempiontas buvo surengtas 1987 m. Australijoje ir Naujoje Zelandijoje. Turnyre dalyvavo 16 kviestini\xc5\xb3 rinktini\xc5\xb3. Po demokratini\xc5\xb3 rinkim\xc5\xb3 1992 m. PAR buvo patik\xc4\x97ta 1995 m. surengti tre\xc4\x8di\xc4\x85j\xc4\xaf pasaulio \xc4\x8dempionat\xc4\x85. Jame PAR rinktin\xc4\x97 ir nugal\xc4\x97jo. \xc5\xa0io turnyro pagrindu 2009 m. buvo sukurtas filmas Nenugalimas. 2003 m. Australijoje vykus\xc4\xaf V pasaulio regbio \xc4\x8dempionat\xc4\x85 pirm\xc4\x85 kart\xc4\x85 laim\xc4\x97jo Anglijos regbio rinktin\xc4\x97. Ji tapo pirm\xc4\x85ja ir iki \xc5\xa1iol vienintele \xc5\xa0iaur\xc4\x97s pusrutulio rinktine laim\xc4\x97jusia \xc5\xa1\xc4\xaf turnyr\xc4\x85.'